b'\n_START_ARTICLE_\nVuoristokellosammakko\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nVuoristokellosammakko on eurooppalainen laji, joka on yleinen Keski-Ranskassa, Saksan keskiosissa, Sveitsiss\xc3\xa4, Koillis-Italiassa, Balkanin alueella ja Karpaattien vuoristossa It\xc3\xa4-Euroopassa. Yksitt\xc3\xa4isi\xc3\xa4 populaatioita on havaittu my\xc3\xb6s Unkarissa, Saksan pohjoisosissa, Luoteis-Ranskassa, Luxemburgissa, ja Alankomaissa. Sit\xc3\xa4 on aiemmin tavattu my\xc3\xb6s Belgiassa ja Ranskan etel\xc3\xa4osissa, mutta sen oletetaan sittemmin h\xc3\xa4vinneen kyseisilt\xc3\xa4 alueilta._NEWLINE_Laji el\xc3\xa4\xc3\xa4 100\xe2\x80\x932\xc2\xa0100 metrin korkeudessa merenpinnan yl\xc3\xa4puolella. Matalimmissa korkeuksissa el\xc3\xa4vien populaatioiden elinymp\xc3\xa4rist\xc3\xb6j\xc3\xa4 ovat lehtimets\xc3\xa4t. Korkeammalla lajia tavataan havumetsiss\xc3\xa4 ja aukeilla yl\xc3\xa4ng\xc3\xb6ill\xc3\xa4. Sen elinymp\xc3\xa4rist\xc3\xb6j\xc3\xa4 ovat my\xc3\xb6s sekamets\xc3\xa4t, pensaikot, niityt, tulvatasangot ja ruohotasangot. Se viihtyy kosteikoissa ja valitsee lis\xc3\xa4\xc3\xa4ntymispaikakseen yleens\xc3\xa4 l\xc3\xa4t\xc3\xa4k\xc3\xb6n mets\xc3\xa4st\xc3\xa4 tai mets\xc3\xa4n l\xc3\xa4hettyvilt\xc3\xa4.'